KIRJALLINEN KYSYMYS P-3529/98

esittäjä(t): Mirja Ryynänen (ELDR) komissiolle

(13. marraskuuta 1998)

Aihe: Hollannin ehdotus puun ja puutuotteiden sertifiointia koskevaksi määräykseksi

Hollannin parlamentin alahuone on hyväksynyt lakialoitteen, joka koskee puun ja puutuotteiden pakollista merkintää puun tuotantotavan perusteella. Lakialoitteen mukaan todistettavasti kestävän kehityksen periaatteiden mukaisesti tuotettu puu ja siitä valmistetut tuotteet merkittäisiin vihreällä leimalla ja muut punaisella leimalla.

EU:n sisämarkkinoilla tehtävät kansalliset järjestelyt on sovitettava Rooman sopimuksen mukaisiin toimintapuitteisin, joissa yhdeksi tavoitteeksi on asetettu tavaroiden vapaa liikkuminen sisämarkkina-alueella. Pakollinen puutuotteiden merkintä on ristiriidassa edellisen tavoitteen kanssa, ellei vaatimusta ole asetettu EY:n lainsäädännön kautta.

Esitetty leimamerkintä ei aiheuttaisi vain kaupan esteitä ja syrjimistä. Se myös asettaisi puun epäedulliseen asemaan verrattuna muihin korvaaviin materiaaleihin. Lisäksi esityksen pakollinen luonne johtaisi korkeiden kustannustensa takia pienmetsänomistajien syrjimiseen puukaupassa.

Pyydän saada vastauksen seuraaviin kysymyksiin:

1. Mitä komissio tekee, että sisämarkkinoiden tavoitteiden vastaista ekomerkintää ei toteutettaisi Hollannissa?

2. Mitä komissio tekee, että kuluttajilla olisi saatavilla oikeaa tietoa mahdollisten syntyvien ekoleimojen taustoista? Mm. edellä mainitussa mallissa punainen leima ei tarkoita, että puu olisi huonosti hoidetusta metsästä peräisin.

3. Mitä komissio tekee, että kestävällä tavalla käytetyistä ja luonnonmukaisesti uudistuvista metsistä ja ns. neitseellisestä kuidusta peräisin olevia tuotteita ei syrjitä EU-maissa mm. ekomerkkien ja kierrätyssäännösten keinoin?

Komission jäsenen Martin Bangemanninkomission puolesta antama vastaus

(21. joulukuuta 1998)

1. Alankomaiden viranomaiset tekivät 17. heinäkuuta 1998 teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 83/189/ETY(1) (kodifioitu direktiivillä 98/34/EY(2)) mukaisen ilmoituksen lakiehdotuksesta (ilmoitus 98/319/NL), jolla muutetaan maan ympäristönsuojelulakia ja joka koskee kestävän kehityksen periaatteiden mukaisesti tuotettua puuta. Tutkittuaan lakiehdotuksen komissio antoi Alankomaille direktiivin 83/189/ETY 9 artiklan nojalla yksityiskohtaisen lausunnon, joka perustuu EY:n perustamissopimuksen 30 artiklaan ja sitä seuraaviin artikloihin, sekä esitti huomautuksia mainitun direktiivin 8 artiklan nojalla. Yksityiskohtaisen lausunnon johdosta Alankomaiden on lykättävä teknisen määräyksensä hyväksymistä kuudella kuukaudella sen ilmoituspäivästä alkaen (tammikuun 18. päivään 1999 asti) ja raportoitava komissiolle toimenpiteistä, jotka se aikoo toteuttaa lausunnon johdosta. Komissio ei ole vielä saanut Alankomaiden vastausta. Jos vastaus ei ole tyydyttävä, komissio ryhtyy tarvittaviin toimenpiteisiin.

2. Komissio arvioi metsien sertifiointijärjestelmiä ja metsätaloustuotteiden merkintäjärjestelmiä sen perusteella, miten ne edistävät kestävää metsätaloutta ja millaista tietoa ne tarjoavat kuluttajille. Tässä arvioinnissa otetaan luonnollisesti huomioon myös se, että näiden järjestelmien on oltava perustamissopimuksen määräysten mukaisia ja että niissä on noudatettava yhteisön kansainvälisiä velvoitteita ja erityisesti Maailman kauppajärjestöstä johtuvia velvoitteita.

3. Yhteisön ympäristömerkin osalta kopiopaperia koskevissa ekologisissa arviointiperusteissa (16. heinäkuuta 1996 tehty päätös) viitataan Helsingissä 1993 järjestetyn Euroopan metsien suojelua käsitelleen ministerikonferenssin esittämiin periaatteisiin ja toimenpiteisiin. Kotitalouskäyttöön tarkoitettua pehmopaperia koskevat arviointiperusteet (7. tammikuuta 1998 tehty päätös) pohjautuvat niin ikään kestävän metsätalouden periaatteisiin, jotka on hyväksytty Helsingin konferenssissa ja Euroopan ulkopuolisten metsien osalta vastaavissa kansainvälisissä yhteyksissä (kestävän kehityksen toimikunnassa CSD:ssa, kansainvälisessä trooppisen puun kauppajärjestössä ITTO:ssa, YK:n ympäristöohjelmassa UNEP:ssa ja YK:n elintarvike- ja maatalousjärjestössä FAO:ssa). Kestävän kehityksen periaatteiden mukaisesti tuotetusta puusta valmistettuja tuotteita ei siis syrjitä yhteisön ympäristömerkin avulla.

(1) EYVL L 109, 26.4.1983.

(2) EYVL L 204, 21.7.1998.